Document ID: 32009R0790

РЕГЛАМЕНТ (ЕО) № 790/2009 НА КОМИСИЯТА
от 10 август 2009 година
за изменение с цел адаптиране към научно-техническия напредък на Регламент (ЕО) № 1272/2008 на Европейския парламент и на Съвета относно класифицирането, етикетирането и опаковането на вещества и смеси
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1272/2008 на Европейския парламент и на Съвета от 16 декември 2008 година относно класифицирането, етикетирането и опаковането на вещества и смеси, за изменение и за отмяна на директиви 67/548/ЕИО и 1999/45/ЕО и за изменение на Регламент (ЕО) № 1907/2006 (1), и по-специално член 53 от него,
като има предвид, че:
(1)
Част 3 от приложение VI към Регламент (ЕО) № 1272/2008 съдържа два списъка на хармонизирани класификация и етикетиране на опасните вещества. Таблица 3.1 съдържа списък на хармонизираните класификация и етикетиране на опасните вещества въз основа на критериите, определени в части 2-5 от приложение I към Регламент (ЕО) № 1272/2008. Таблица 3.2 съдържа списък на хармонизираните класификация и етикетиране на опасните вещества въз основа на критериите, определени в приложение VI към Директива 67/548/ЕИО на Съвета от 27 юни 1967 година за сближаването на законовите, подзаконовите и административните разпоредби относно класификацията, опаковането и етикетирането на опасни вещества (2). Посочените два списъка трябва да бъдат изменени, за да бъдат включени в тях актуализирани класификации за вещества, за които вече е била извършена хармонизирана класификация, и за да бъдат включени нови хармонизирани класификации. Освен това е необходимо да се заличат вписванията за някои вещества.
(2)
Необходимо е да се измени приложение VI към Регламент (ЕО) № 1272/2008, за да бъдат отразени приетите неотдавна изменения на приложение I към Директива 67/548/ЕИО, въведени с Директива 2008/58/ЕО на Комисията от 21 август 2008 година за изменение с цел адаптиране към техническия прогрес за тридесети път на Директива 67/548/ЕИО на Съвета (3) и с Директива 2009/2/ЕО на Комисията от 15 януари 2009 година за изменение с цел адаптиране към техническия прогрес за тридесет и първи път на Директива 67/548/ЕИО на Съвета (4). Посочените мерки представляват адаптиране към научно-техническия напредък по смисъла на член 53 от Регламент (ЕО) № 1272/2008.
(3)
Съображение 53 от Регламент (ЕО) № 1272/2008 подчертава факта, че следва в пълна степен да се отчитат извършената дейност и натрупаният опит по Директива 67/548/ЕИО, в това число във връзка с класифицирането и етикетирането на конкретни вещества, включени в приложение I към посочената директива.
(4)
Хармонизираните класификации по част 3 от приложение VI към Регламент (ЕО) № 1272/2008, изменен с настоящия регламент, следва да не се прилагат незабавно, защото операторите ще имат нужда от известен период от време, за да адаптират етикетирането и пакетирането на веществата и смесите към новите класификации. Освен това операторите ще имат нужда и от определен период от време, за да спазят изискванията за регистрация, които възникват вследствие на новите хармонизирани класификации за веществата, класифицирани като канцерогенни, мутагенни или токсични за репродукцията, категории 1А и 1В (таблица 3.1) и категории 1 и 2 (таблица 3.2), или като силно токсични за водните организми, способни да причинят дълготрайно въздействие върху водната среда, по-специално посочените в член 23 от Регламент (ЕО) № 1907/2006 на Европейския парламент и на Съвета от 18 декември 2006 година относно регистрацията, оценката, разрешаването и ограничаването на химикали (REACH), за създаване на Европейска агенция по химикали, за изменение на Директива 1999/45/ЕО и за отмяна на Регламент (ЕИО) № 793/93 на Съвета и Регламент (ЕО) № 1488/94 на Комисията, както и на Директива 76/769/ЕИО на Съвета и директиви 91/155/ЕИО, 93/67/ЕИО, 93/105/ЕО и 2000/21/ЕО на Комисията (5).
(5)
По отношение на посочените в настоящия регламент вещества, които се актуализират или добавят към част 3 от приложение VI към Регламент (ЕО) № 1272/2008, е целесъобразно задължението за класифициране на веществата съгласно хармонизираните класификации по част 3 от приложение VI към Регламент (ЕО) № 1272/2008, изменен с настоящия регламент, да съвпада с датата, посочена в член 23 от Регламент (ЕО) № 1907/2006, и следователно настоящият регламент следва да се прилага от 1 декември 2010 г.
(6)
Доставчиците следва да имат възможността да прилагат хармонизираните класификации по част 3 от приложение VI към Регламент (ЕО) № 1272/2008, изменен с настоящия регламент, и да адаптират етикетирането и пакетирането в съответствие с тях преди 1 декември 2010 г., както е предвидено в Регламент (ЕО) № 1272/2008.
(7)
Публикуваната версия на Директива 2009/2/ЕО погрешно съдържаше вписване № 607-674-00-0 (branched C10-alkyl benzoates), поради което е целесъобразно тази техническа грешка да бъде поправена и посоченото вписване да не се включва в приложение VI към Регламент (ЕО) № 1272/2008.
(8)
Мерките, предвидени в настоящия регламент, са в съответствие със становището на Комитета, учреден съгласно член 133 от Регламент (ЕО) № 1907/2006,
ПРИЕ НАСТОЯЩИЯ РЕГЛАМЕНТ:
Член 1
Част 3 от приложение VI към Регламент (EО) № 1272/2008 се изменя, както следва:
1)
Таблица 3.1 се изменя, както следва:
а)
Вписванията, съответстващи на вписванията от приложение I, се заменят с вписванията от посоченото приложение;
б)
Вписванията от приложение II се добавят по реда на вписванията от таблица 3.1;
в)
Вписванията от приложение III се заличават от таблица 3.1;
2)
Таблица 3.2 се изменя, както следва:
а)
Вписванията, съответстващи на вписванията от приложение IV, се заменят с вписванията от посоченото приложение;
б)
Вписванията от приложение V се добавят по реда на вписванията от таблица 3.2;
в)
Вписванията от приложение III се заличават от таблица 3.2.
Член 2
1. Настоящият регламент влиза в сила на двадесетия ден след публикуването му в Официален вестник на Европейския съюз.
2. Член 1 се прилага от 1 декември 2010 г.
3. Хармонизираните класификации по част 3 от приложение VI към Регламент (ЕО) № 1272/2008, изменен с настоящия регламент, могат да бъдат прилагани преди 1 декември 2010 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 10 август 2009 година.

Labels: 12
7
3
20